[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.5.2009

KOM(2009) 231 endelig

BERETNING FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET

ÅRSRAPPORT OM SAPARD – 2007 {SEC(2009) 660}

BERETNING FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET

ÅRSRAPPORT OM SAPARD – 2007

1. Indledning

Fra år 2000 udvidede EU sin førtiltrædelsesbistand til udvikling af landdistrikter i 10 ansøgerlande i Central- og Østeuropa gennem oprettelsen af et særligt tiltrædelsesprogram inden for landbrug og udvikling af landdistrikter (Sapard). Til gennemførelsen heraf blev der valgt en særlig metode, idet de nationale myndigheder i ansøgerlandene påtog sig hele ansvaret gennem en fuldt "decentraliseret forvaltning", hvorved Sapard kunne realiseres. Det ene mål er at gennemføre mange og mindre projekter for udvikling af landdistrikter, og det andet er at skabe strukturer, som vil ruste ansøgerlandene til at anvende gældende fællesskabsret ved tiltrædelsen. Detaljerede oplysninger om gennemførelsen af Sapard kan findes i de tidligere årsrapporter om Sapard, som Europa-Kommissionen har offentliggjort på sit websted: http://ec.europa.eu/agriculture/external/enlarge/publi/index/en.htm.

Rapporten dækker både 2006 og 2007 på grund af de begrænsede aktiviteter under Sapard især i 2006, afslutningen af programmerne i de otte nye medlemsstater og problemer med gennemførelsen af Sapard i Bulgarien (BG) og Rumænien (RO), som begyndte i 2007. Gennemførelsen i Bulgarien og Rumænien vil blive behandlet mere udførligt i årsrapporten om Sapard for 2008, som er under udarbejdelse.

Den 1. maj 2004 blev otte Sapard-lande medlemmer af EU. I løbet af 2004 ophørte de med at indgå kontrakter om nye projekter under deres respektive Sapard-programmer og gik i stedet over til kontrakter under eftertiltrædelsesprogrammerne. Betalingerne til de endelige modtagere under Sapard-programmerne ophørte hen mod slutningen af 2006, idet fristen for frigørelse af midler udløb den 31. december 2006 som fastsat i de seneste årlige finansieringsaftaler.

Bulgarien og Rumænien tiltrådte EU den 1. januar 2007 og ophørte med at indgå kontrakter med endelige modtagere under Sapard henholdsvis den 31. oktober 2007 og den 31. juli 2007.

Programmet for Kroatien (HR) blev godkendt ved Kommissionens afgørelse af 8. februar 2006. Efter Kommissionens afgørelse om overdragelse af forvaltningen den 29. september 2006 blev Kroatien støtteberettiget under Sapard-programmet.

2. Programgennemførelse og -forvaltning

I årsrapporten for 2005 blev der foretaget en vurdering af gennemførelsen af målene i de otte nye medlemsstater, der var ophørt med at indgå kontrakter. Der er foretaget en tilsvarende analyse i denne rapport, efter at kontraktindgåelsen er afsluttet i Bulgarien og Rumænien.

2.1 Hovedresultaterne af gennemførelsen [1]

Under Sapard blev der mellem 2000 og 2006 i alt tildelt 2 963,7 mio. EUR til modtagerlandene, hvoraf 1 334,2 mio. EUR blev tildelt til de otte nye medlemsstater, der tiltrådte EU i 2004 [2], og 1 629,5 mio. EUR til Bulgarien, Rumænien og Kroatien. I denne periode udbetalte Kommissionen reelt 2 016,8 mio. EUR[3], hvilket udgjorde 95,3 % af det samlede tildelte beløb til de otte nye medlemsstater og 45,7 % til Bulgarien, Rumænien og Kroatien. I slutningen af 2007 steg det samlede udbetalte beløb til 2 301,9 mio. EUR og procentsatserne til henholdsvis 96,5 % og 62,3 %.

I alle de otte medlemsstater, som tiltrådte EU i 2004, lå de forpligtelser, der var indgået over for de endelige støttemodtagere, noget over de 100 %, der var til rådighed under Sapard. De opgivne udgifter tegnede sig for 100 % af de disponible midler undtagen i Letland, hvor beløbet for de tilskudsberettigede EU-udgifter, der i sidste instans blev opgivet i euro, kun udgjorde 88 % af de afsatte midler til programmet. Der blev indgået forpligtelser for over 34 000 projekter, som tilsammen tegnede sig for et EU-bidrag på 1 448 mio. EUR. I henhold til bestemmelserne om overgangen fra Sapard til udvikling af landdistrikter kan udestående flerårige forpligtelser indgået under Sapard-programmet dækkes under bestemmelserne i medlemsstaternes programmer for udvikling af landdistrikterne for 2007-2013.

Ved udgangen af 2006 havde Kommissionen modtaget endelige betalingsanmodninger fra otte medlemsstater, der var støtteberettigede under Sapard. Hvad angår Den Tjekkiske Republik, blev den endelige udbetaling foretaget og Sapard-programmet afsluttet allerede ved udgangen af 2006. Programmerne i Estland, Ungarn, Slovakiet og Slovenien blev afsluttet i 2007. Programmerne i Polen, Litauen og Letland skulle afsluttes i 2008.

Fremskridtene i 2006 og 2007, målt i antallet af Kommissionens udbetalinger til Bulgarien, Rumænien og Kroatien, var beskedne, særligt i 2006. Udbetalingerne til Rumænien steg i 2007, mens fremskridtene i Bulgarien lå under gennemsnittet, og udbetalingerne til Kroatien blev indledt i 2007. Gennemførelsesprocenten for de samlede betalinger i forhold til de disponible midler til de tre lande ved udgangen af 2005, 2006 og 2007 lå på henholdsvis 41, 46 og 52 %.

Frem til slutningen af 2006 havde Rumænien indgået kontrakter for mere end 4 200 projekter, som tegnede sig for over 988 mio. EUR i EU-bidrag. I samme periode havde Bulgarien indgået kontrakter for over 2 500 projekter, der involverede 421 mio. EUR. i EU-midler. Da kontraktindgåelsen ophørte, havde Rumænien indgået kontrakter for hen ved 4 600 projekter ved udgangen af 2007 til en værdi af 1 114 mio. EUR af EU’s Sapard-bidrag. For Bulgariens vedkommende lå de respektive tal på over 3 100 projekter og 456 mio. EUR.

Sapard-programmet for Kroatien blev vedtaget i februar 2006, og overdragelsen af støtteforvaltningen blev vedtaget af Kommissionen i september 2006. Et beløb på 25 mio. EUR blev øremærket til programmet på grundlag af en enkelt årlig finansieringsaftale for 2006, og det er blevet afsat til foranstaltningerne vedrørende "Investeringer i landbrugsbedrifter" og "Forbedring af forarbejdning og afsætning af landbrugsprodukter og fiskerivarer". Det første acontobeløb blev udbetalt i april 2007, og Kommissionen modtog den første betalingsanmodning for andet kvartal af 2007. Ved udgangen af 2007 blev EU-midler til et beløb på 0,9 mio. EUR udbetalt til endelige modtagere. Kommissionen vedtog i oktober 2007 en beslutning om ændringer til programmet, hovedsagelig vedrørende støttekriterierne.

Ved udgangen af 2007 udgjorde de offentlige midler, der blev udbetalt til endelige støttemodtagere under Sapard-programmet, i alt 3 113 mio. EUR (2 722 mio. EUR ved udgangen af 2006), hvoraf EU's bidrag udgjorde 2 333 mio. EUR (2 038 mio. EUR ved udgangen af 2006). Da store dele af de investeringer, der foretages under Sapard-programmet, er indtægtsskabende investeringer, hvor den offentlige støtte kan udgøre indtil 50 %, udgør den samlede direkte virkning af EU-støtten under Sapard-instrumentet, herunder privat finansiering, derfor i alt omkring 5 683 mio. EUR (4 988 mio. EUR ved udgangen af 2006) i tilvejebragte investeringer og tjenester. Hver euro, som EU har stillet til rådighed under Sapard, resulterer derfor i en investering på 2,4 EUR. Denne løftestangsvirkning har været konstant i de sidste tre år.

3. Vurdering af gennemførelsen af målene [4]

NU DA INDGÅELSEN AF KONTRAKTER TIL ENDELIGE MODTAGERE UNDER SAPARD-PROGRAMMET OGSÅ ER AFSLUTTET I BULGARIEN OG RUMÆNIEN, ER DET MULIGT AT FORETAGE EN SAMLET VURDERING AF RESULTATERNE AF DISSE LANDEPROGRAMMER.

Der bliver i vurderingen fokuseret på gennemførelsesresultaterne sammenholdt med målene for Sapard. Der foretages en vurdering af gennemførelsen af de investeringsforanstaltninger for landbrugsbedrifterne og fødevareindustrien, som specielt bidrager til opfyldelsen af fællesskabsrettens standarder. Der foretages også en vurdering af foranstaltninger vedrørende investeringer i diversificering af økonomiske aktiviteter, landdistrikternes infrastruktur samt renovering og udvikling af landsbyer i Bulgarien. Disse foranstaltninger bidrager hovedsagelig til en bæredygtig økonomisk udvikling og jobskabelse i landdistrikterne og tegner sig for henholdsvis 99 % og 92 % af den samlede tildeling under Sapard i Bulgarien og Rumænien[5].

Detaljerede oplysninger og tal vedrørende gennemførelsen af målene for Sapard-programmerne i Bulgarien, Rumænien og Kroatien i forhold til deres tildelinger og målsætninger findes i bilag G til denne rapport.

Der vil blive foretaget en horisontal vurdering inden for rammerne af den efterfølgende evaluering af de otte programmer, der allerede er afsluttet.

4. Programgennemførelse og -forvaltning

4.1 Overvågning af programgennemførelsen

Der blev i 2006 indgået en årlig finansieringsaftale for 2006 med Bulgarien, Rumænien og Kroatien. Den årlige finansieringsaftale med Rumænien for 2006 indeholder bestemmelser om en udsættelse af fristen for ex officio frigørelse ("n+3 regel") for den årlige finansieringsaftale for 2003 til den 31. december 2007.

I 2006 og 2007 fortsatte Kommissionen sit tætte samarbejde med modtagerlandene om overvågningen og evalueringen. Ud over den løbende overvågning blev der holdt 12 møder i overvågningsudvalgene i 2006 og 8 møder i 2007.

I 2006 traf Kommissionen seks ændringsbeslutninger vedrørende programmerne i Bulgarien og Rumænien[6], tre i hvert land. Hovedformålet med to ud af Kommissionens tre beslutninger med hensyn til Rumænien var at give de rumænske myndigheder mulighed for at anvende særlige bestemmelser for usædvanligt store naturkatastrofer og bidrage til rehabilitering af de landdistrikter, der var ramt af oversvømmelser i Rumænien (den første beslutning gjorde det muligt at anvende sådanne bestemmelser, den anden beslutning at forlænge fristen for deres anvendelse). Hovedformålet med de tre ændringer, der blev vedtaget for Bulgarien (og den sidste for Rumænien), var i højere grad at fokusere programmerne på behovet for forberedelse forud for tiltrædelsen og forbedre absorberingsevnen. I 2007 traf Kommissionen ikke nogen ændringsbeslutninger vedrørende programmerne i Bulgarien og Rumænien.

4.2 Forordninger

Den 11. juli 2006 vedtog Kommissionen sin forordning (EF) nr. 1052/2006 om ændring af forordning (EF) nr. 2222/2000 om finansielle bestemmelser til gennemførelsen af Sapard. Ændringen skal mindske konsekvenserne af de usædvanlig store naturkatastrofer i Bulgarien og Rumænien og risikoen for annullering af bevillinger. Den indeholder bestemmelser om en udsættelse af fristen for ex officio frigørelse ("n+3 regel") for de årlige finansieringsaftaler for 2003 og 2004 til henholdsvis den 31. december 2006 og 2007 i de to lande.

Kommissionens forordning (EF) nr. 248/2007, der specifikt omhandler Bulgariens og Rumæniens overgang fra Sapard til programmeringen af landdistriktsudviklingen som medlemsstater og den fortsatte anvendelse af de flerårige finansieringsaftaler og årlige finansieringsaftaler, der blev indgået under Sapard-programmet, blev udarbejdet i 2006 og vedtaget i marts 2007.

4.3 Ajourføring af midtvejsevalueringer

I henhold til den flerårige finansieringsaftale bør midtvejsevalueringerne ajourføres, hvor og når det er hensigtsmæssigt. På grundlag heraf blev det besluttet at foretage sådanne ajourføringer for Bulgarien og Rumænien inden den 31. december 2005. Rumænien forelagde den endelige udgave af sin rapport for Kommissionen i maj 2006. Proceduren blev afsluttet i november 2006. Bulgarien fremlagde sin rapport i marts 2007. Proceduren blev afsluttet i januar 2008.

5. Aktiviteter i forbindelse med overdragelse af støtteforvaltningen, revisioner og kontroller

5.1 Ajourføring af støtteforvaltningens overdragelse og kontrolbesøg [7]

Kommissionen overdrog forvaltningen af Sapard-støtten til kandidatlandene. I 2006 blev der foretaget en overdragelsesrevision i Kroatien i forbindelse med godkendelsen af to foranstaltninger. Kommissionen traf afgørelse herom den 29. september 2006. Hvad angår den "tredje" godkendelsesrunde, traf Kommissionen to øvrige afgørelser samme år, den 22. april for Rumænien og den 29. september for Bulgarien. I 2007 blev der ikke foretaget nogen overdragelsesrevision, og Kommissionen traf ikke nogen afgørelse herom.

To kontroller af overholdelsen af betingelser og bestemmelser i Kommissionens forordning (EF) nr. 2222/2000 blev udført i Kroatien i maj og oktober 2007. Det viste sig, at visse godkendelseskriterier var yderst utilstrækkelige. De kroatiske myndigheder blev derfor anmodet om at udarbejde en plan for at afhjælpe manglerne og underrette Kommissionen om gennemførelsen af denne inden udgangen af 2007. Udviklingen blev løbende overvåget, og der blev foretaget en opfølgningsmission til Kroatien i januar 2008, hvorefter Kommissionens tjenestegrene har bemærket, at de fleste aktioner er korrekt gennemført. Der var dog fortsat et vist antal svagheder, som skulle udbedres.

5.2 Beslutning om regnskabsafslutning

Den 29. september 2006 vedtog Kommissionen en beslutning om regnskabsafslutning for 2005 i ni Sapard-lande. De udgifter, som Rumænien opgav i 2005, blev ikke omfattet af regnskabsafslutningen i henhold til denne beslutning, før der forelå resultater af yderligere kontroller.

Endvidere blev der i 2005 foretaget yderligere kontroller af Bulgariens, Rumæniens og Polens årsregnskaber for regnskabsåret 2003, som blev udskilt i 2004, og Kommissionen vedtog en beslutning om regnskabsafslutning for disse tre årsregnskaber den 17. februar 2006.

Den 28. september 2007 vedtog Kommissionen en beslutning om regnskabsafslutning for alle Sapard-landenes årsregnskaber for 2006, med undtagelse af Den Tjekkiske Republik, der havde afsluttet programmet i 2006. Den 10. december 2007 vedtog Kommissionen endnu en beslutning om regnskabsafslutning over udgifter, der blev afholdt af Sapard, for Estland, Ungarn, Letland, Litauen, Polen, Slovakiet og Slovenien i perioden 2000-2006 og opgjorde det endelige saldobeløb, der skulle betales eller inddrives.

Disse beslutninger foregriber ikke andre fremtidige beslutninger, der måtte blive vedtaget for at udelukke udgifter, der ikke afholdes i overensstemmelse med fællesskabslovgivningen, fra EU-støtte.

5.3 Forskriftsmæssig regnskabsafslutning

I 2006 blev der gennemført fem revisioner. Fire af revisionerne var koncentreret om gennemførelsen af korrigerende foranstaltninger med henblik på at imødekomme anbefalingerne fra de første undersøgelser i 2003 og 2004 (Slovakiet, Slovenien, Estland, Letland). I 2007 blev der foretaget to revisioner, en i Bulgarien i marts og en i Rumænien i september, hvilket således dækkede næsten samtlige udgifter i 2007.

Der blev endvidere foretaget to skrivebordskontroller i 2007 for at tage hensyn til de attesterende organers resultater for 2005 med hensyn til Litauen og Slovakiet.

Revisionerne og revisorerne fokuserede primært på særlige påstande i forbindelse med OLAF's undersøgelsesresultater, overholdelsen af regler vedrørende offentlige kontrakter, støttekriterier, omfanget og kvaliteten af kontroller og særlige krav til den flerårige finansieringsaftale, der blev anset for at udgøre en større risiko med hensyn til princippet om forsvarlig økonomisk forvaltning, herunder navnlig tilbageholdenhed og omkostningseffektivitet, udgifter, der ikke er støtteberettiget, ændringer i nøglepersonale og efterfølgende kontroller. Revisionen i Bulgarien fokuserede også på de korte tidsfrister for private foranstaltninger, en frist, som de bulgarske myndigheder indførte for at kunne opfylde behovet for at undersøge et stort antal projekter på kort tid og med få ressourcer. Revisionen blev afsluttet uden anvendelse af finansielle korrektioner.

I Rumænien blev der foretaget en tredje og fjerde revision i henholdsvis 2006 og 2007 for at følge op på Revisionsrettens og Kommissionens undersøgelsesresultater fra tidligere revisioner og for at dække de opgivne udgifter frem til revisionen, navnlig hvad angår foranstaltningen "landdistrikternes infrastruktur". De offentlige indkøbsprocedurer er blevet betydelig bedre som følge af ny lovgivning. Der blev gennemgået stikprøver af betalingsdossierer, og nogle endelige modtagere blev inspiceret på stedet.

De konstaterede svagheder blev meddelt de pågældende myndigheder. Anvendelsen af mulige finansielle korrektioner af de berørte udgifter vil blive evalueret som afslutning på de regnskabsafslutningsprocedurer, der er knyttet til den igangværende undersøgelse, i henhold til den flerårige finansieringsaftale.

Den 22. juni 2006 vedtog Kommissionen en beslutning om forskriftsmæssig regnskabsafslutning K(2006)2405, hvori et beløb på 531 333 EUR, som var afholdt af Polen under Sapard, blev udelukket fra fællesskabsfinansiering i overensstemmelse med den flerårige finansieringsaftales afsnit A, artikel 12, stk. 7, på grund af betalingen af ikke-støtteberettigede momsbeløb til visse modtagere, som blev anmeldt til Kommissionen i 2003 og 2004.

5.4 Revisionsrettens arbejde

Som led i DAS-revisionen i 2005 undersøgte Revisionsretten Kommissionens håndtering af de årlige gennemførelsesrapporter i forbindelse med Sapard. Der blev i den forbindelse især fokuseret på dokumentationen af Kommissionens analyser af rapporterne og på overholdelsen af fristerne i de flerårige finansieringsaftaler. Kommissionens tjenestegrene tog behørigt hensyn til bemærkningerne.

Som led i årsberetningen for 2005 foretog Revisionsretten revisioner i Bulgarien og Rumænien af gennemførelsen af fem projekter i hvert land.

Som led i årsrapporten for Sapard for 2006 på Kommissionsniveau omfattede Revisionsrettens revision en vurdering af overvågnings- og kontrolsystemerne, herunder Kommissionens undersøgelse af de attesterende organers rapporter og transaktionstest af en stikprøve på seks betalinger fra Kommissionen. Endvidere bestod Revisionsrettens revision af kontroltest og transaktionstest af fem projekter i Rumænien og en yderligere stikprøve af fem projekter i Letland, der omfattede de vigtigste foranstaltninger, som var blevet gennemført på tidspunktet for revisionen.

Kommissionens tjenestegrene gennemgik disse rapporter samt svarene fra de pågældende medlemsstater og fulgte op på nogle af de problemer, der var konstateret ved de nationale revisioner i begge lande. Efter denne undersøgelse er der efter Kommissionens opfattelse, måske lige med undtagelse af offentligt udbud i Rumænien, ikke påvist alvorlige systemsvagheder vedrørende Sapard. De revisioner, som GD for Landbrug foretog i 2008, altså efter rapporteringsperioden for denne rapport, viser, at de nationale myndigheder muligvis ikke til fulde har overholdt kravene i Sapard-instrumentet. Begge medlemsstater blev anmodet om at udarbejde en handlingsplan, der skal udbedre kontrolmanglerne. Kommissionen overvejer at fortsætte refusionen af de berørte udgifter, når det er blevet bekræftet, at handlingsplanerne er blevet ordentligt gennemført.

5.5 Information om uregelmæssigheder

5.5.1 Sager iværksat af OLAF

I 2007 blev OLAF i stigende grad opmærksom på og bekymret over mulige uregelmæssigheder, svindel og korruption, der involverede Sapard-midler i Bulgarien og Rumænien, hvilket resulterede i 23 anmeldte sager.

5.5.2. Uregelmæssigheder indberettet af medlemsstaterne til Kommissionen[8]

Pligten til at indberette påviste uregelmæssigheder er fastsat i den flerårige finansieringsaftales afsnit F, som modtagerlandene har undertegnet. I 2007[9] modtog OLAF 145 anmeldelser (163 i 2006) og 582 opdaterede meddelelser om påviste uregelmæssigheder under Sapard-programmet (641 for samtlige år). Antallet af indberetninger faldt med 11 % i forhold til 2006. Det kan skyldes, at Sapard-programmet er afsluttet for otte medlemsstaters vedkommende. Da der kan blive foretaget kontroller fem år efter de endelige betalinger til modtagerne, er det sandsynligt, at der i de kommende år fortsat vil blive påvist nye uregelmæssigheder. Den geografiske fordeling af tilfælde har ændret sig i forhold til 2006. Det største antal indberetninger kom fra Rumænien, Bulgarien og Polen. Der er en kraftig stigning i påviste tilfælde i Bulgarien og et fald i Rumænien og Polen. Rumænien tegner sig for 44 % af de indberettede uregelmæssigheder, Polen for 20 % og Bulgarien for 12 %.

Kvaliteten af indberetningerne er gradvist blevet bedre, men de fleste administrationer glemmer dog at angive, om de indberettede tilfælde skyldes "uregelmæssigheder" eller "mistanke om svig"[10]. Der er nogle uoverensstemmelser i indberetningernes finansielle aspekter, navnlig med hensyn til uregelmæssige EU-beløb, ikke-indbetalte beløb på grund af påviste uregelmæssigheder, inddrevne beløb og beløb, der skal inddrives.

De hyppigste afsløringsmetoder i 2007 var "national administrativ eller finansiel kontrol", "kontrol på stedet af projekt" og "dokumentkontrol". Det vil med andre ord sige, at både den forudgående og efterfølgende kontrol anvendes effektivt. De hyppigst forekommende typer uregelmæssigheder i 2007 var "manglende indfrielse af indgåede forpligtelser" (45 % af tilfældene, i forhold til 13 % i 2006), "manglende overholdelse af andre forskrifter/kontraktbetingelser" (19 %, 12 % i 2006) og "ikke-støtteberettigede udgifter" (16 %, 27 % i 2006). Uregelmæssigheder med hensyn til "overtrædelse af reglerne vedrørende offentlige kontrakter" skete i 7 % af tilfældene. I forhold til 2006 faldt antallet af tilfælde af ikke-støtteberettigede udgifter fra 27 % til 16 %. Ændringerne i modus operandi afspejler overgangen til de senere faser i projektforløbet, dvs. fra udvælgelse og kontraktindgåelse til gennemførelse og efterfølgende kontroller. Åbenlyst svigagtige typer af uregelmæssigheder som "forfalskede bilag" og "falsk/forfalsket attestering" tegner sig for 2 % af de indberettede sager.

Der er sket en stigning med hensyn til de indberettede uregelmæssige beløb. Hvad angår tilfældene i 2007, er de fleste af de pågældende beløb blevet uberettiget udbetalt og skal inddrives af de nationale myndigheder.

6. Fremtidig udvikling

6.1 Instrument til førtiltrædelsesbistand (Ipa)

Reformen af de eksterne bistandspolitikker, som Kommissionen havde foreslået i de finansielle overslag for 2007-2013[11], resulterede i udviklingen af det nye instrument Ipa, som trådte i stedet for de fem tidligere instrumenter Phare, Ispa, Sapard, Cards og førtiltrædelsesstøtten til Tyrkiet (TR).

Den 17. juli 2006 vedtog Rådet forordning (EF) nr. 1085/2006 om oprettelse af et instrument til førtiltrædelsesbistand (Ipa). Forordning (EF) nr. 718/2007 om gennemførelse af Ipa blev vedtaget den 12. juni 2007, og alle kandidatlandene er blevet underrettet herom.

Ipa støtter kandidatlandene på fem områder (komponenter), herunder udvikling af landdistrikter. Instrumentet til førtiltrædelsesbistand til udvikling af landdistrikter, Ipard-komponenten, hjælper landene med at forberede gennemførelsen af fællesskabsretten på landbrugsområdet og tilpasse deres lovgivninger til EU's strukturer gennem ydelsen af finansiel støtte under flerårige programmer til udvikling af landdistrikter, forudsat at kandidatlandene har oprettet de nødvendige institutioner og opbygget den nødvendige forvaltningskapacitet.

Der er indgået budgetmæssige forpligtelser for 2007 for de tre Ipard-programmer, som blev godkendt for Kroatien, Den Tidligere Jugoslaviske Republik Makedonien og Tyrkiet.

Der blev i den forbindelse foretaget en række undersøgelsesmissioner i 2006 og 2007 i kandidatlandene Tyrkiet og Den Tidligere Jugoslaviske Republik Makedonien. Formålet med disse missioner var både at give en grundig oversigt over de skridt, som Ipard-komponenten havde gjort i retning af godkendelse, og vurdere de fremskridt, der er gjort for at oprette det forvaltnings- og kontrolsystem, som Kommissionen har påkrævet. Det mest håndgribelige resultat af Ipard-gennemførelsen i de to lande har indtil videre været formuleringen af en national lov til oprettelse af et forvaltnings- og kontrolsystem for Ipard.

6.2 Samarbejde med internationale organisationer

Kommissionen har i de senere år i stigende grad udviklet samarbejdet med internationale finansieringsinstitutter inden for førtiltrædelsesbistand til udvikling af landdistrikterne. Resultatet har været en bedre forståelse af Sapard's funktion og de potentielle samarbejdsområder mellem de internationale finansieringsinstitutter og Kommissionens tjenestegrene på dette område. Disse aktiviteter kører videre under Ipard-komponenten.

En snæver koordination og et tæt samarbejde med Verdensbanken blev indledt i forbindelse med gennemførelsen af Verdensbankens instrument for tilpasning til fællesskabsretten på landbrugsområdet (WB Agricultural Acquis Cohesion Facility) for Kroatien (25,5 mio. EUR), der har til formål at opbygge kapacitet i det kroatiske landbrugsministerium, herunder støtte til oprettelse af et Sapard/Ipard-kontor og udarbejdelse af Sapard/Ipard-foranstaltninger. Samarbejdet med Verdensbanken har også omfattet udarbejdelsen af Verdensbankens projekt til styrkelse af landbruget og tiltrædelse (Agriculture Strengthening and Accession Project) for Den Tidligere Jugoslaviske Republik Makedonien, der nu bliver gennemført.

Som led i projektet til gennemførelse af landbrugsreformen (ARIP) støttede Verdensbanken Ipard-lignende foranstaltninger i Tyrkiet. Projektet gav et finansielt tilskud på 39,7 mio. EUR til landbrugere, forarbejdningsvirksomheder, producentorganisationer og kooperativer inden for landbrugsproduktion eller forarbejdningsrelaterede aktiviteter med det formål at øge indkomsten i landdistrikterne og højne de sociale standarder ved at bevare de nationale ressourcer. Da gennemførelsesrammen for projektet blev udarbejdet for at imødekomme kravene under Sapard/Ipard, bidrog projektet også til en kapacitetsopbygning som led i den videre gennemførelse af Ipard. Kommissionen har desuden været i nær kontakt med andre internationale donorer, f.eks. UNDP, for bedre at kunne koordinere de forskellige tiltag for udvikling af landdistrikterne. Kommissionen er endvidere medlem af East-Agri-gruppen, som er et netværk af landbrugs- og agroindustriinstitutioner, der arbejder i den central- og østeuropæiske region under koordinering af FAO.

[1] Se bilag A.1 og A.2.

[2] Den Tjekkiske Republik (CZ), Estland (EE), Ungarn (HU), Letland (LV), Litauen (LT), Polen (PL), Slovakiet (SK) og Slovenien (SI).

[3] Forfinansiering og refusioner.

[4] Bilag B og C indeholder en horisontal oversigt.

[5] Bilag C.4 og C.5.

[6] Se bilag D.

[7] Se bilag E.

[8] Se bilag F.

[9] Tilgængelige oplysninger den 13. marts 2008. Fristen for indgivelsen af anmeldelser er ultimo februar, men nogle medlemsstater har endnu ikke indsendt deres oplysninger. Nogle af tallene dækker kun de første tre kvartaler af 2007.

[10] Artikel 3, stk. 1, litra e), i Kommissionens forordning (EF) nr. 1681/94, ændret ved forordning (EF) nr. 2035/2005.

[11] KOM(2004) 101.